Auctor pietatis medicamenta adhibens varia peccatricis anime vulneribus, disponensque ejus piis consolari remediis doloribus, infidelitatis errori devolute fidei lumen exhibuit, fide prerepta rursus in culpa lapse antidotum confessionis attribuit, que adepta, per mundane largitionem sustantie concupiscere patriam eterne hereditatis premonuit, dicens: Facite vobis amicos de mammona iniquitatis, ut cum defeceritis, recipiant vos in eterna tabernacula. Ad hujusmodi etenim vocis exortationem, auditus roberti Burgundiorum Ducis, audacis principis intentus, spes quoque illius in melius erecta, suorum reminiscens pravorum operum, expavescens saluti anime immanitatem rapinarum, disposuit in animo suo adire Apostolorum limina, quatinus illorum interventione precum adjutus, solvant suarum cathenas culparum. Hec enim premeditans, divino munere preventus, humili devotione, prius positis mundanis negotiis, petiit ecclesiam beati Stephani protomartyris Divionensem, cujus advocato clero, in hec verba prorupit: Quoniam multiplicata est super me iniquitas ignorantie mee et injurie mee hanc adversus ecclesiam. timens ne descendat hec iniquitas super verticem meam, edificationem vinee in superurbio Divionensis castri versus Aquilonem site, pro amore Dei vobis reddo hic precioso protomartyri jugiter famulantibus, eo inquam pacto, ut amodo, neque ego, neque aliquis post me in Ducatu succedens, vi aut aliqua exactione, de communione fratrum temptet distrahere.